100 beseer toe bus omslaanDie bus het vroegoggend omgeslaan. (Foto: Verskaf) Meer as 100 mense het beserings opgedoen nadat die bus waarin hulle gereis het op die N1 naby Louis Trichardt in Limpopo omgeslaan het. Paramedici van ER24 het Dinsdag om 03:30 op die toneel aangekom en ŉ bus met ŉ sleepwa ŉ ent van die pad af aangetref. “Talle passasiers het om die bus gesit of gelê,” sê Russel Meiring, woordvoerder van ER24. Paramedici het die gebied afgebaken sodat verskeie nooddienste die beseerde passasiers kon behandel. Meer as 100 mense het geringe tot ernstige beserings opgedoen. Die pasiënte is deur verskeie nooddienste behandel en na naburige hospitale geneem vir verdere sorg. “Die presiese besonderhede rakende die voorval is nie bekend nie, maar plaaslike owerhede was op die toneel en ondersoek die voorval verder.” Maroela Media het ŉ navraag aan die polisie gestuur, maar wag nog op terugvoer in dié verband.